ໃນຕອນເຊົ້າຂອງວັນທີ 5 ກັນຍາ 2018 ທີ່ ຫກປຊ ໄດ້ມີຊຸດຝຶກອົບຮົມ ຫົວຂໍ້ ການບໍລິຫານເພື່ອການບໍລິການ ແລະ ການສື່ສານທີ່ດີໃຫ້ແກ່ ຜູ້ປະກັນຕົນ ໃຫ້ແກ່ພະນັກງານຫ້ອງການກອງທຶນປະກັນສັງຄົມແຫ່ງຊາດ ໃຫ້ກຽດເປັນປະທານກ່າວເປີດຊຸດຝຶກອົບຮົມໃນຄັ້ງນີ້ໂດຍ ທ່ານ ປະເດີມພອນ ສົນທະນີ ຜູ້ອຳນວຍການ ຫກປຊ, ມີ ຫົວໜ້າພະແນກ, ຮອງພະແນກ, ພະນັກງານວິຊາການ ຫກປຊ ແລະ ສູນບໍລິການກອງທຶນ ປະກັນສັງຄົມນະຄອນຫຼວງ ເຂົ້າຮ່ວມທັງໝົດ 32 ທ່ານ, ຍິງ 19 ທ່ານ, ໃຫ້ກຽດເປັນວິທະຍາກອນຊຸດຝຶກອົບຮົມໃນຄັ້ງນີ້ໂດຍ ທ່ານ ນາງ ສຸດຖະໜອມ ພິນສະຫວັດ ຮອງອຳນວຍການ ສະຖາບັນພັດທະນາຊັບພະຍາກອນມະນຸດ ລາວ-ຍີ່ປຸ່ນ, ມະຫາວິທະຍາ ໄລແຫ່ງຊາດລາວ.
ເພື່ອເຮັດໃຫ້ຊຸດຝຶກອົບຮົມໃນຄັ້ງນີ້ ມີຄວາມໝາຍຄວາມສຳຄັນຍິ່ງຂື້ນ, ທ່ານ ປະເດີມພອນ ສົນທະນີ ໄດ້ມີຄຳເຫັນຕໍ່ຊຸດຝຶກອົບຮົມ ເພື່ອໃຫ້ ສຳມະນາກອນເອົາໃຈໃສ່ຕິດຕາມການສິດສອນ, ແລກປ່ຽນ, ຖອດຖອນບົດຮຽນ ແລະ ນຳເອົາຄວາມຮູ້ທີ່ໄດ້ຮັບມາໝູນໃຊ້ເຂົ້າໃນວຽກງານຮັບ ຜິດຊອບຂອງຕົນ ເວົ້າສະເພາະກໍ່ຄື ການພັດທະນາວຽກການບໍລິການໃຫ້ເປັນທີ່ເພິ່ງພໍໃຈແກ່ຜູ້ປະກັນຕົນຍິ່ງຂື້ນ. ໃນຊຸດຝຶກອົບຮົມຄັ້ງນີ້ ຈະໄດ້ ລົງເລິກກ່ຽວກັບພາກທິດສະດີ ແລະ ພາກປະຕິບັດຕົວຈິງ ໃນຫົວຂໍ້ຕ່າງໆ ເຊັ່ນ ກົນໄກການບໍລິຫານຈັດການອົງກອນ, ສຶກສາເຖິງປັດໃຈ ພື້ນຖານທີ່ພາໃຫ້ຄົນມີຄວາມແຕກຕ່າງກັນທາງພຶດຕິກຳໃນໜ້າວຽກ ສາຍການພົວພັນ ແລະ ການສື່ສານ, ຄວາມສຳຄັນຂອງຄ່ານິຍົມໃນຊີວິດ ສ່ວນຕົວ ແລະ ໜ້າທີ່ການງານ, ພື້ນຖານໃນການສື່ສານ ແລະ ການສື່ສານໃນສາມລະດັບ, ຄວາມສະຫຼາດທາງດ້ານອາລົມ ແລະ ບໍລິຫານ ອາລົມ, ການສະແດງຈຸດຢືນ ແລະ ການຕຳນິສົ່ງຂ່າວແບບສ້າງສັນ, ສິລະປະໃນການເວົ້າ ແລະ ການຟັງ, ການນຳສະເໜີຕົວຈິງຢູ່ເທິງເວທີ. ສຳລັບຊຸດຝຶກອົບຮົມໃນຄັ້ງນີ້ ຈະໃຊ້ເວລາ 3 ວັນ, ນັບແຕ່ວັນທີ 05-07 ກັນຍາ 2018 ຈຶ່ງຈະສຳເລັດ.